OBRAZLOŽENJE UZ NACRT ODLUKE O IZMJENAMA I DOPUNAMA ODLUKE O SOCIJALNOJ SKRBI

Odluka o socijalnoj skrbi donesena je na sjednici Općinskog vijeća Općine Matulji dana 15. rujna 2016. godine, a ista je objavljena u „Službenim novinama Primorsko-goranske županije“ broj 24/16.

Sukladno preporuci Ministarstva za demografiju, obitelj, mlade i socijalnu politiku Republike Hrvatske, ovim se prijedlogom kao mogući korisnici prava za pomoć za stanovanje određuju i osobe sa odobrenom međunarodnom zaštitom (azilanti i stranci pod subsidiarnom zaštitom) koji zakonito borave na području Općine Matulji s tim u vezi predlaže se izmjena članka 5. stavka 1. i 2. važeće Odluke o socijalnoj skrbi.

Nadalje, ovim nacrtom izmjena i dopuna Odluke o socijalnoj skrbi također se predlaže dodati nova odredba i to članak 7a. čija izmjena se predlaže prvenstveno da bi se njene odredbe uskladile s odlukom o načinu pružanja javne usluge prikupljanja miješanog komunalnog otpada i biorazgradivog komunalnog otpada i usluge povezane s tom javnom uslugom, koju je Općinsko vijeće Općine Matulji usvojilo dana 30.1.2018. Naime, člankom 19. navedene Odluke propisano je da Općina Matulji preuzima obvezu plaćanja prikupljanja biorazgradivog i miješanog komunalnog otpada, kao troška stanovanja, korisnicima usluge na području Općine Matulji koji temeljem Odluke o socijalnoj skrbi Općine Matulji, ostvaruju pravo na isplatu troškova stanovanja koji uključuju i trošak prikupljanja otpada kao drugih troškova stanovanja.

Pored navedenog, nacrtom izmjene i dopune ove Odluke predlaže se izmjena odredbe članka 8. i to na način da se ne povećavaju uvjeti prihoda za pojedine korisnike, već se važeća odredba mijenja radi boljeg nomotehničkog izražaja.

Nadalje, nacrtom ove Odluke predlaže se izmjena odredbe članka 17. kojom se propisuje pravo na besplatan produženi boravak za učenike od prvog do četvrtog razreda osnovne škole.

Nacrtom izmjena i dopuna članka 17. važeće Odluke, uvodi se odredba kojom se propisuje značenje pojma zaposlenih roditelja tako da se sada predlaže da zaposleni roditelji u smislu nacrta ove Odluke su roditelji zaposleni na puno radno vrijeme, a ukoliko je roditelj zaposlen na nepuno radno vrijeme ostvaruje pravo na 50% sufinanciranja produženog boravka.

Nacrtom ovih izmjena i dopuna Odluke o socijalnoj skrbi predlaže se izmjena i odredbe članka 20. stavka 3. i to na način da se pravo na besplatnu pokaznu kartu ostvaruje na zahtjev korisnika, njegovog bračnog druga, punoljetnog djeteta, skrbnika ili udomitelja, a dokazuje se rješenjem nadležnog tijela o ispunjavanju uvjeta propisanih člancima 9. ili 10. važeće Odluke o socijalnoj skrbi.

U odnosu na važeću odredbu članka 20. stavka 3. Odluke o socijalnoj skrbi ovim se nacrtom izmjene i dopune navedene odredbe pobliže utvrđuje potrebna dokumentacija koju su korisnici prava na socijalnu skrb dužni podnijeti radi ostvarivanja prava.

Nacrtom ovih izmjena i dopuna Odluke predlaže se da se u odredbi članka 26. doda nova alineja 5. koja propisuje da Socijalno vijeće Općine Matulji može odlučiti o priznavanju prava i samcu odnosno kućanstvu čiji prihod prelazi iznose propisanih uvjetima prihoda iz važeće Odluke o socijalnoj skrbi kada ti prihodi prelaze iznose iz članka 8. stavka 1. važeće Odluke o socijalnoj skrbi, ali najviše do 5%.

Socijalno vijeće Općine Matulji je na svojoj sjednici održanoj dana 20.6.2018. godine razmotrilo nacrt Odluke izmjenama i dopunama Odluke o socijalnoj skrbi te predlaže Općinskom načelniku da predloženi nacrt odluke prihvati u cijelosti.

Općinski načelnik je na sjednici kolegija održenog dana 12. srpnja 2018. godine utvrdio konačni tekst nacrta Odluke o izmjenama i dopunama Odluke o socijalnoj skrbi te istu upućuje na **javno savjetovanje** radi davanja mišljenja i prijedloga zainteresiranih građana Općine Matulji na nacrt prijedloga Odluke o izmjenama i dopunama Odluke o socijalnoj skrbi.

**Javno savjetovanje otvoreno je od 2.8.2018. do 2.9.2018. odnosno u trajanju od 30 dana.**

**Sve primjedbe i prijedloge na tekst nacrta Odluke mogu se za vrijeme trajanja savjetovanja uputiti na slijedeće kontakte:**

* **drustvene.djelatnosti@matulji.hr**
* **biserka.gadzo@matulji.hr**

KLASA: 023-04/18-01/0001

URBROJ:

Općinski načelnik Općine Matulji

 Mario Ćiković